钦定古今图书集成/明伦汇编/氏族典/第302卷 > 梁震
## 钦定古今图书集成/明伦汇编/氏族典/第302卷 > 梁震

按《十国春秋》：荆南梁震，邛州依政人也。初名霭。会唐
郎中刘象随僖宗入蜀，震以所业诗诣象，象曰：“君才
思敏妙，定成大器，若不更名，将虑小阻。”缘制名雨下
从谒，以雨谒人，未得辄见，请易震字。震从辰，辰者，龙
也，龙遇雨，变化必矣。改今名。未几，登进士第，流寓京
师。梁开平初，归蜀，道过江陵，武信王喜其才识，留之
不遣，欲奏为判官。震自以唐臣，耻为强藩属吏，即亡
去，又恐及祸，乃曰：“震素不慕荣宦，明公不以震为愚，
必欲使参谋议，但以白衣侍樽俎可也。”王心重之，俾
与司空薰、王保义同为宾客，而震独不受辟署，称前
进士，王亦时时呼为先辈。唐庄宗灭梁，薰等咸从臾
王朝京师，震坚沮以为不可，王不从，而束身朝唐，卒
斩关始得出。归谓震曰：“不用君言，几不免虎口。”及唐
师灭蜀，王方食，落箸而叹曰：“老夫过也。”震曰：“唐主得
蜀益骄，亡无日矣，安知不为我福？”已而庄宗果罹邺
都之祸，由是益加亲信。文献王继立，尢委任震，以兄
礼事之，震常谓王为郎君。一日，王语震曰：“吾自念平
生奉养已过，今欲捐一切玩好，以经史自娱，省刑薄
赋，境内以安，是吾愿也。”震知王克胜厥任，因曰：“先王
待我如布衣交，以嗣王属我，今幸不坠先业，吾老矣，
不复事人矣。”固请退居监利，王为之筑室于土洲上。
震披鹤氅，逍遥若仙，自称荆台隐士。每诣府，辄跨黄
牛至听事，以为常。王亦时过其家，斗酒相劳，欢叙平
生，四时赐予甚厚，遂以是终其天年。所著《文集》一卷
行世。